P9_TA(2020)0256

Prieštaravimas įgyvendinimo aktui: didžiausios leidžiamosios akrilamido koncentracijos tam tikruose kūdikiams ir mažiems vaikams skirtuose maisto produktuose

2020 m. spalio 8 d. Europos Parlamento rezoliucija dėl Komisijos reglamento, kuriuo dėl didžiausios leidžiamosios akrilamido koncentracijos tam tikruose kūdikiams ir mažiems vaikams skirtuose maisto produktuose iš dalies keičiamas Reglamentas (EB) Nr. 1881/2006, projekto (D067815/03 – 2020/2735(RPS))

(2021/C 395/04)

Europos Parlamentas,

— atsižvelgdamas į Komisijos reglamento, kuriuo dėl didžiausios leidžiamosios akrilamido koncentracijos tam tikruose kūdikiams ir mažiems vaikams skirtuose maisto produktuose iš dalies keičiamas Reglamentas (EB) Nr. 1881/2006, projektą (D06715/03),

— atsižvelgdamas į 1993 m. vasario 8 d. Tarybos reglamentą (EEB) Nr. 315/93, nustatantį Bendrijos procedūras dėl maisto teršalų (1), ypač į jo 2 straipsnio 3 dalį,

— atsižvelgdamas į 2017 m. lapkričio 20 d. Komisijos reglamentą (ES) 2017/2158, kuriuo dėl akrilamido kiekio maisto produktuose mažinimo nustatomos akrilamido pavojaus mažinimo priemonės ir akrilamido kiekio atskaitos lygiai (2),

— atsižvelgdamas į Europos maisto saugos tarnybos Teršalų maisto grandinėje reikalų mokslinė grupė (toliau – CONTAM grupė) 2015 m. balandžio 30 d. priimtą mokslinę nuomonę dėl akrilamido maisto produktuose, kuri paskelbta 2015 m. birželio 4 d. (3),

— atsižvelgdamas į 1999 m. birželio 28 d. Tarybos sprendimo 1999/468/EB, nustatančio Komisijos naudojimosi jai suteiktais įgyvendinimo įgaliojimais tvarką (4), 5a straipsnio 3 dalies b punktą,

— atsižvelgdamas į Darbo tvarkos taisyklių 112 straipsnio 2 ir 3 dalis ir 4 dalies c punktą,

— atsižvelgdamas į Aplinkos, visuomenės sveikatos ir maisto saugos komiteto pasiūlymą dėl rezoliucijos,

Bendroji informacija

A. kadangi akrilamidas yra maisto produktuose esantis cheminis junginys, susidarantis iš gamtinės kilmės medžiagų laisvųjų asparagino ir cukrų, kai jie apdorojami aukštoje temperatūroje, pvz., gruzdinant, skrudinant ir kepant;

B. kadangi vartotojai patiria akrilamido poveikį, kai jie vartoja pramoniniu būdu pagamintus maisto produktus, tokius kaip traškučiai, duona, sausainiai ir kava, ir kai gamina namie, pvz., skrudina duoną arba gruzdina bulvytes;

C. kadangi didžiausią poveikį patirianti amžiaus grupė yra kūdikiai, mažamečiai ir kiti vaikai, nes jų kūno svoris yra mažesnis ir todėl jie yra ypač pažeidžiami; kadangi yra žinoma, jog vaikų medžiagų apykaita yra greitesnė dėl didesnio kepenų ir kūno masės santykio, todėl esama didesnės tikimybės, kad pas vaikus glicidamidas (akrilamido metabolitas, kuris susiformuoja vykstant biologinei transformacijai) gali susidaryti didesniu greičiu, o tai padidina akrilamido toksiškumo galimybę pas vaikus (5);

Susirūpinimą keliantys klausimai dėl saugumo

D. kadangi pagal Sąjungos patvirtintą suderintą klasifikavimą ir ženklinimą (CLP00) akrilamidas yra toksiškas prarijus, gali sukelti genetinius defektus, gali sukelti vėžį, kenkia organams, jeigu jis veikia ilgai arba kartotinai, yra kenksmingas susilietus su oda, sukelia smarkų akių dirginimą, yra kenksmingas įkvėpus, įtariama, kad kenkia vaisingumui, dirgina odą ir gali sukelti alerginę odos reakciją; kadangi, be to, iš įmonių Europos cheminių medžiagų agentūrai (ECHA) REACH registracijos dokumentuose pateikiamos klasifikacijos matyti, kad įtariama, jog ši medžiaga kenkia vaisingumui arba negimusiam vaikui (6);

E. kadangi taip pat pastebėta periferinių nervų ir nervų galūnių degeneracija kai kuriose smegenų srityse, atsakingose už atmintį, mokymąsi ir kognityvines funkcijas (7);

F. kadangi 2015 m. balandžio 30 d. CONTAM grupės mokslinėje nuomonėje dėl akrilamido maisto produktuose (8), remiantis visais turimais duomenimis, nustatyti keturi galimi esminiai akrilamido toksiškumo rodikliai, t. y. neurotoksiškumas, poveikis vyrų reprodukcijai, toksinis poveikis vystymuisi ir kancerogeniškumas; kadangi CONTAM grupė taip pat atkreipė dėmesį į tai, kad akrilamidas yra lytinių ląstelių mutagenas ir kad šiuo metu nėra nustatytos rizikos vertinimo naudojant šį rodiklį procedūros; kadangi CONTAM grupė konkrečiai patvirtino ankstesnius vertinimus, kad akrilamidas maisto produktuose gali didinti visų amžiaus grupių vartotojų riziką susirgti vėžiu;

G. kadangi akrilamido toksiškumas jau buvo pripažintas 2002 m. bendroje FAO ir PSO ataskaitoje (9); kadangi Tarptautinė vėžio mokslinių tyrimų agentūra (IARC) (10) akrilamidą klasifikavo kaip „tikriausiai žmonėms kancerogeninę medžiagą“, JAV Nacionalinė toksikologijos programa (NTP) (11) – „pagrįstai numatoma, kad jis yra žmonėms kancerogeninė medžiaga“ , o JAV Aplinkos apsaugos agentūra (EPA) (12) – kaip „galbūt žmonėms kancerogeninę medžiagą“;

H. kadangi keliuose moksliniuose tyrimuose (13) aptariamos akrilamido savybės, ardančios endokrininę sistemą, ir kadangi jas reikia skubiai išnagrinėti;

Atsargumo principas

I. kadangi Sutarties dėl Europos Sąjungos veikimo (SESV) 191 straipsnio 2 dalyje atsargumo principas įvardijamas kaip vienas iš pagrindinių Sąjungos principų;

J. kadangi SESV 168 straipsnio 1 dalyje teigiama, kad „žmonių sveikatos aukšto lygio apsauga užtikrinama nustatant ir įgyvendinant visas Sąjungos politikos ir veiklos kryptis“;

Specialieji teisės aktuose numatyti reikalavimai

K. kadangi Reglamento (EEB) Nr. 315/93 2 straipsnio 1 ir 2 dalyse nustatyta, kad maistas, kuriame teršalų kiekis visuomenės sveikatos ir ypač toksikologiniu požiūriu viršija leistinas ribas, neturi būti pateikiamas rinkai ir kad teršalų kiekis maiste turi būti kiek įmanoma mažesnis, kiek to galima realiai pasiekti, taikant gerą darbo praktiką įvairiose maisto gamybos stadijose;

L. kadangi Reglamente (ES) 2017/2158 reikalaujama, kad maisto tvarkymo subjektai taikytų pavojaus mažinimo priemones ir vykdytų atitinkamą veiklą, skirtą akrilamido koncentracijai tam tikruose maisto produktuose sumažinti, siekdami užtikrinti, kad akrilamido koncentracija jų produktuose neviršytų atskaitos lygių, pagal kuriuos tikrinamas pavojaus mažinimo priemonių veiksmingumas atliekant mėginių ėmimą ir analizę;

M. kadangi Reglamente (ES) 2017/2158 nustatyti atskaitos lygiai taikomi nuo 2018 m. balandžio mėn. ir kadangi Komisija juos turi peržiūrėti kas trejus metus, pirmą kartą – per trejus metus nuo šio reglamento taikymo pradžios, siekdama nustatyti mažesnius lygius (14);

N. kadangi nėra nustatyti kai kurių produktų kategorijų, kurių sudėtyje, kaip įrodyta, esama didelės akrilamido koncentracijos, pvz., daržovių traškučių, kroketų ar ryžių trapučių, atskaitos lygiai; kadangi Komisijos rekomendacijoje (ES) 2019/1888 (15) pateiktas nebaigtinis reguliariai dėl akrilamido kiekio stebėtinų maisto produktų kategorijų sąrašas;

O. kadangi pagal Reglamento (EEB) Nr. 315/93 2 straipsnio 3 dalį Komisija, siekdama apsaugoti visuomenės sveikatą, prireikus gali nustatyti didžiausias leidžiamas ribas konkretiems teršalams; kadangi dar nėra nustatytas didžiausia leidžiamoji akrilamido koncentracija maisto produktuose; kadangi Reglamento (ES) 2017/2158 15 konstatuojamojoje dalyje nurodyta, kad be pavojaus mažinimo priemonių reikėtų apsvarstyti galimybę nustatyti didžiausią leidžiamąją akrilamido koncentraciją tam tikruose maisto produktuose;

Komisijos reglamento projektas

P. kadangi Komisijos reglamento projekte pripažįstama, jog svarbu, kad akrilamido koncentracija maisto produktuose būtų kuo mažesnė, kiek tai protingai įmanoma;

Q. kadangi Komisijos reglamento projekte siūloma nustatyti didžiausią leidžiamąją koncentraciją tik dviem labai specifinėms maisto produktų kategorijoms, t. y. kategorijai „kūdikiams ir mažiems vaikams skirti sausainiai ir džiūvėsėliai“ (150 μg/kg, tai atitinka dabartinį atskaitos lygį) ir kategorijai „kūdikiams skirti maisto produktai, perdirbti grūdiniai maisto produktai kūdikiams ir mažiems vaikams, išskyrus sausainius ir džiūvėsėlius“ (50 μg/kg, o tokia koncentracija yra net 10 μg/kg didesnė už dabartinį atskaitos lygį – 40 μg/kg);

R. kadangi duomenys apie paplitimą, kuriais Komisija pagrindė savo reglamento projektą, susiję su 2015–2018 m. laikotarpiu; kadangi norint, kad Reglamentas (ES) 2017/2158 darytų poveikį akrilamido koncentracijai maisto produktuose, galima pagrįstai tikėtis, kad maisto produktų gamintojai šiuo metu bent jau pajėgūs užtikrinti, kad nebūtų viršijamas prieš trejus metus nustatytas santykinis atskaitos lygis;

Padėtis rinkoje ir Komisijos reglamento projekto vertinimas

S. kadangi 2018 m. rudenį dešimties Europos vartotojų organizacijų atlikti tyrimai (16) parodė, kad kai kuriuos produktus, kurie nepatenka į dvi Komisijos reglamento projekte reglamentuojamas kategorijas, pvz., sausainius ir vaflius, dažnai vartoja jaunesni nei trejų metų vaikai; kadangi akivaizdu, kad kai kurie iš šių gaminių parduodami orientuojantis į vaikus (t. y. pakuotės dizainas su vaikams patraukliais animaciniais personažais); kadangi galima daryti prielaidą, kad panaši padėtis yra ir kalbant apie tokius produktus, kaip traškučiai arba pusryčių javainiai;

T. kadangi kategorijai „sausainiai ir vafliai“ taikomas atskaitos lygis (350 μg/kg) ir kategorijai „kūdikiams ir mažiems vaikams skirti sausainiai ir džiūvėsėliai“ taikomas atskaitos lygis (150 μg/kg) labai skiriasi, o tėvai neinformuojami apie siektinos didžiausios akrilamido koncentracijos skirtumą;

U. kadangi taip pat nustatyta, kad trečdalis tirtų sausainių ir vaflių produktų siekia atskaitos lygį arba jį viršija, o kalbant apie sausainius ir vaflius, apibrėžiamus kaip produktai, kuriuos „dažnai vartoja vaikai iki trejų metų“, beveik du trečdaliai nesiekia atskaitos lygio, nustatyto kategorijai „kūdikiams ir mažiems vaikams skirti sausainiai ir džiūvėsėliai“;

V. kadangi neginčijama, kad akrilamido koncentraciją maisto produktuose galima kuo labiau sumažinti taikant atitinkamas poveikio mažinimo priemones (17); kadangi įrodyta, kad visose maisto produktų kategorijose įmanoma gaminti produktus, kuriuose yra mažai akrilamido (18);

W. kadangi, kiek tai susiję Komisijos reglamento projektu, 2018 m. vartotojų tyrimų duomenys (19) ir 2015–2018 m. EFSA duomenų bazės duomenys apie paplitimą rodo, kad labai didelė dauguma abiejų maisto produktų kategorijų gamintojų nesunkiai užtikrina žemesnę koncentraciją, nei siūlomi 150 μg/kg ir 50 μg/kg koncentracijos lygiai; kadangi galima daryti prielaidą, kad beveik visuose produktuose šiuo metu galima užtikrinti, kad šie koncentracijos lygiai nebūtų viršyti; kadangi dėl to, siekiant paskatinti tolesnį mažinimą, būtina nustatyti griežtesnius koncentracijos lygius;

X. kadangi didžiausios leidžiamosios koncentracijos nustatymas aiškiai palengvina taisyklių dėl akrilamido vykdymo užtikrinimą valstybėse narėse; kadangi didžiausia leidžiamoji koncentracija vis dėlto turi būti nustatyta laikantis ALARA (kiek tai protingai įmanoma, kuo mažesnis) principo, numatyto Reglamento (EEB) Nr. 315/93 2 straipsnyje;

Y. kadangi, apibendrinant, daugumos rinkoje esančių produktų atveju jau galima lengvai užtikrinti, kad nebūtų viršijami Komisijos reglamento projekte siūlomi koncentracijos lygiai, ir įrodyta, kad žemesnius koncentracijos lygius galima užtikrinti be didelių pastangų;

Kiti aspektai

Z. kadangi daugiau mokslinių tyrimų galėtų padėti suprasti, kodėl akrilamido koncentracija maisto produktų kategorijose labai skiriasi, ir nustatyti strategijas, kuriomis būtų siekiama kuo labiau sumažinti akrilamido susidarymą;

AA. kadangi labai svarbu stebėti su akrilamidu susijusių taisyklių veiksmingumą; kadangi tai reiškia, kad valstybės narės turi vykdyti veiksmingą ir pakankamai dažną kontrolę ir rinkti duomenis apie akrilamido paplitimą;

AB. kadangi visuomenės informavimo kampanijos gali padėti didinti vartotojų informuotumą apie produktus, kuriuose yra potencialiai didesnis akrilamido kiekis, ir informuoti juos, kaip sumažinti akrilamido poveikį gaminant maistą;

1. prieštarauja Komisijos reglamento projekto priėmimui;

2. mano, kad šis Komisijos reglamento projektas nesuderinamas su Reglamento (EEB) Nr. 315/93 tikslu ir turiniu;

3. mano, kad ir toliau leidžiant didelę akrilamido koncentraciją maisto produktuose gali būti daromas neigiamas poveikis Europos vartotojų sveikatai; todėl mano, kad itin svarbu sumažinti akrilamido koncentraciją maisto produktuose;

4. mano, kad siūloma didžiausia leidžiamoji akrilamido koncentracija maisto produktų kategorijoje „kūdikiams skirti maisto produktai, perdirbti grūdiniai maisto produktai kūdikiams ir mažiems vaikams, išskyrus sausainius ir džiūvėsėlius“ turėtų būti mažesnė už dabartinį 40 μg/kg atskaitos lygį ir bet kokiu atveju ne didesnė už jį;

5. mano, kad siūloma didžiausia leidžiamoji akrilamido koncentracija maisto produktų kategorijoje „kūdikiams ir mažiems vaikams skirti sausainiai ir džiūvėsėliai“ turėtų būti gerokai mažesnė už dabartinį 150 μg/kg atskaitos lygį;

6. prašo Komisijos nustatyti griežtus didžiausios leidžiamosios koncentracijos lygius ne tik dviem Komisijos reglamento projekte pasiūlytoms produktų kategorijoms, bet ir kitoms produktų kategorijoms, o skubiausiai – sausainiams ir džiūvėsėliams, kurie nepatenka į specialią kategoriją „kūdikiams ir mažiems vaikams skirti sausainiai ir džiūvėsėliai“;

7. tikisi, kad iki 2021 m. balandžio mėn. bus peržiūrėti atskaitos lygiai, siekiant juos sumažinti; primygtinai reikalauja, kad atskaitos lygiai atspindėtų nuolatinį akrilamido koncentracijos maisto produktuose mažinimą ir būtų orientuoti į geriausius pasiektus rezultatus, norint paskatinti gamintojus dėti daugiau pastangų;

8. palankiai vertina 2019 m. lapkričio 7 d. Reglamentą (ES) 2019/1888 dėl akrilamido tam tikruose maisto produktuose stebėsenos; primygtinai reikalauja, kad tų kategorijų produktams, kuriuose esama didelės akrilamido koncentracijos, būtų greitai nustatyti atskaitos lygiai (ir galbūt vėliau – didžiausia leidžiamoji koncentracija);

9. prašo Komisijos ir valstybių narių intensyviau vykdyti akrilamido susidarymo proceso maisto produktuose mokslinius tyrimus siekiant nustatyti strategijas, kuriomis būtų siekiama kuo labiau sumažinti šios medžiagos susidarymą; prašo Komisijos ir valstybių narių skatinti mokslinius tyrimus dėl galimų endokrininę sistemą ardančių akrilamido ir glicidamido savybių;

10. ragina valstybes nares stiprinti savo maisto kontrolės pajėgumus siekiant stebėti su akrilamidu susijusių taisyklių veiksmingumą ir rinkti, skelbti ir perduoti EFSA duomenis apie akrilamido paplitimą;

11. prašo Komisijos ir valstybių narių informuoti visuomenę apie produktų, kuriuose gali būti daugiau akrilamido, kategorijas ir apie strategijas, kaip apriboti akrilamido poveikį gaminant maistą;

12. prašo Komisijos atsiimti savo reglamento projektą ir pateikti komitetui naują projektą;

13. paveda Pirmininkui perduoti šią rezoliuciją Tarybai ir Komisijai bei valstybių narių vyriausybėms ir parlamentams.

(1) OL L 37, 1993 2 13, p. 1.

(2) OL L 304, 2017 11 21, p. 24.

(3) EFSA leidinys, 2015 m.; 13(6):4104, http://www.efsa.europa.eu/en/efsajournal/pub/4104.

(4) OL L 184, 1999 7 17, p. 23.

(5) Žr. P. Erkekoğlu, T. Baydar „Toxicity of acrylamide and evaluation of its exposure in baby foods“, „Nutrition Research Reviews“, 23 tomas, 2 leidimas, 2010 m. gruodžio mėn., p. 323–333, https://doi.org/10.1017/S0954422410000211.

(6) ECHA Akrilamido informacinė kortelė, https://echa.europa.eu/de/substance-information/-/substanceinfo/100.001.067?_disssubsinfo_WAR_disssubsinfoportlet_backURL=https%3A%2F%2Fecha.europa.eu%2Fhome%3Fp_p_id%3Ddisssimplesearchhomepage_WAR_disssearchportlet%26p_p_lifecycle%3D0%26p_p_state%3Dnormal%26p_p_mode%3Dview%26p_p_col_id%3Dcolumn-1%26p_p_col_count%3D2%26_disssimplesearchhomepage_WAR_disssearchportlet_sessionCriteriaId%3D. Taip pat žr. ECHA klasifikavimo ir ženklinimo santrauką, https://echa.europa.eu/de/information-on-chemicals/cl-inventory-database/-/discli/details/104230: 1B kategorijos kancerogeninė medžiaga (laikoma tokia), 1B kategorijos mutageninė medžiaga (laikoma tokia), 2 kategorijos toksiškai veikianti reprodukcijai medžiaga (įtariama), 1 kategorijos odą jautrinanti medžiaga ir 1 kategorijos STOT (specifinis toksiškumas konkrečiam organui – veikia nervų sistemą esant pakartotiniam poveikiui).

(7) Jungtinio FAO ir PSO maisto priedų ekspertų komiteto (JECFA) 2005 m. vasario 8–17 d. vykusio 64-ojo susitikimo santrauka ir išvados, http://www.fao.org/3/a-at877e.pdf. Taip pat žr. V. Matoso, P. Bargi-Souza, F. Ivanski, M. A. Romano, R. M. Romano „Acrylamide: A review about its toxic effects in the light of Developmental Origin of Health and Disease (DOHaD) concept“, „Food Chemistry“, 2019 m. birželio 15d; 283:422-430, https://pubmed.ncbi.nlm.nih.gov/30722893/

(8) EFSA leidinys, 2015 m.; 13(6):4104, http://www.efsa.europa.eu/en/efsajournal/pub/4104.

(9) Bendrų FAO ir PSO konsultacijų ataskaita „Maisto produktuose esančio akrilamido poveikis sveikatai“, 2002 m. birželio 25–27 d., https://apps.who.int/iris/bitstream/handle/10665/42563/9241562188.pdf?sequence=1.

(10) „IARC Monographs on the Evaluation of Carcinogenic Risks to Humans“, „Some Industrial Chemicals“, IARC, Lionas, Prancūzija, 1994 m., https://publications.iarc.fr/Book-And-Report-Series/Iarc-Monographs-On-The-Identification-Of-Carcinogenic-Hazards-To-Humans/Some-Industrial-Chemicals-1994. Taip pat žr. M. Zhivagui, Ng, A.W.T., M. Ardin ir kt. „Experimental and pan-cancer genome analyses reveal widespread contribution of acrylamide exposure to carcinogenesis in humans“, „Genome Research“, 2019 m.; 29(4): 521–531, https://www.iarc.fr/wp-content/uploads/2019/03/pr267_E.pdf.

(11) Ataskaita dėl karcerogenų: akrilamido, Nacionalinė toksikologijos programa, Sveikatos ir socialinių reikalų departamentas, 14-asis leidimas, 2016, https://ntp.niehs.nih.gov/ntp/roc/content/profiles/acrylamide.pdf

(12) Toksikologinė akrilamido apžvalga (CAS Nr. 79-06-1), 2010 m. kovo mėn., JAV Aplinkos apsaugos agentūra, Vašingtonas, https://nepis.epa.gov/Exe/ZyPDF.cgi/P1006QL0.PDF?Dockey=P1006QL0.PDF

(13) V. Matoso, P. Bargi-Souza, F. Ivanski, M. A. Roman, R. M. Romana „Acrylamide: A review about its toxic effects in the light of Developmental Origin of Health and Disease (DOHaD) concept“, „Food Chemistry“ 283 (2019), 422–430, https://www2.unicentro.br/ppgvet/files/2019/11/3-Acrylamide-A-review-about-its-toxic-effects-in-the-light-of-Developmental-Origin-of-Health-and-Disease-DOHaD-concept.pdf?x26325, C. D. Kassotis ir kt. „Endocrine-Disrupting Activity of Hydraulic Fracturing Chemicals and Adverse Health Outcomes After Prenatal Exposure in Male Mice“, „Endocrinology“, 2015 m. gruodžio mėn., 156(12):4458–4473, https://academic.oup.com/endo/article/156/12/4458/2422671, S. M. Hamdy, H. M. Bakeer, E. F Eskander, O.N. Sayed „Effect of acrylamide on some hormones and endocrine tissues in male rats“, „Human & Experimental Toxicology“, 2012 m., 31(5):, 483–91, https://journals.sagepub.com/doi/10.1177/0960327111417267.

(14) Reglamento (ES) 2017/2158 5 straipsnis ir 11 konstatuojamoji dalis.

(15) 2019 m. lapkričio 7 d. Komisijos rekomendacija (ES) 2019/1888 dėl akrilamido tam tikruose maisto produktuose stebėsenos (OL L 290, 2019 11 11, p. 31).

(16) https://www.beuc.eu/publications/beuc-x-2019-010_more_efforts_needed_to_protect_consumers_from_acrylamide_in_food.pdf

(17) Žr. Reglamentą (EB) 2017/2158.

(18) https://www.beuc.eu/publications/beuc-x-2019-010_more_efforts_needed_to_protect_consumers_from_acrylamide_in_food.pdf

(19) https://www.beuc.eu/publications/beuc-x-2019-010_more_efforts_needed_to_protect_consumers_from_acrylamide_in_food.pdf